open-index/open-wikipedia-markdown huggingface dataset:
Peregriin

**Peregriin** (ladina keeles *peregrinus*) ehk Rooma riigi territooriumil elanud isik, kes ei olnud Rooma kodanik. 

Peregriin tuleb ladina sõnadest *per* + *ager* – 'need, kes elavad väljaspool Rooma linna ümbritsevat territooriumi, ager Romanust'. Nende õiguslik seisund oli siiski parem kui tingimusteta alistatud rahvastel, dediticius'tel. Peregriinidel oli ka Rooma riigi elanike hulka kuuludes lubatud edasi kasutada oma õigust ja tavasid, v.a suhetes roomlastega. Roomlaste ja peregriinide vahelisi vaidlusi lahendas neile määratud erimagistraat – *praetor peregrinus* spetsiaalse õiguse, ius gentiumi (rahvaste õigus) kohaselt. *Praetor peregrinus*'e ametikoht loodi aastal 242 eKr. Peregriinide preetori ediktid sisaldasid laialdaselt Rooma riigi aladel elavate mittekodanike endi õiguspõhimõtteid ja instituute ning kujundasid sellega ius gentiumit.

Rooma *ius gentium* ehk rahvaste õigus laiemas tähenduses kehtis Rooma juristide arusaama kohaselt kõigi inimeste suhtes hoolimata nende rahvusest või kodakondsusest. Rooma *ius gentium* järgis rahvusvahelise kaubanduse vajadusi ning selles ei pidanud tegema vormelitega tehingud, selle asemel piisas sageli vormivabast kokkuleppest. Kuigi *ius gentium* kasvas välja ius naturale’st, loomuõigusest, leidus Rooma *ius gentium*'is ka norme, mis olid küll inimloomuse vastased, ent sellest hoolimata kehtisid paljude rahvaste juures (nagu orjapidamine).

Rahvaste õiguse kasutamise eesmärk oli Rooma kodanikke kaitsta nende eraõiguslikes suhetes mittekodanikega. *Ius gentium* kehtis vaid Rooma riigi territooriumil.

## Vaata ka
* Formulaarprotsess
* Testamendijärgne pärimine 

## Viited
Alex Azar

**Alex Michael Azar II** (sündinud 17. juunil 1967 Johnstownis) on Ameerika Ühendriikide jurist ja poliitik, Donald Trumpi administratsioonis tervishoiu- ja sotsiaalteenuste minister.

Ta lõpetas aastal 1988 Dartmouth College'i; seejärel lõpetas ta Yale'i Ülikooli õigusteaduskonna (*Yale Law School*). 

Aastatel 2005–2007 oli ta George W. Bushi valitsuses Ameerika Ühendriikide tervishoiu- ja sotsiaalteenuste minister.

29. jaanuarist 2018 kuni 26. veebruarini 2020 oli ta Ameerika Ühendriikide tervishoiu- ja sotsiaalteenuste minister.

## Isiklikku
Ta on abielus ja tal on kaks last. Tema isa Alex Azar oli silmaarst, vanaisa emigreerus USA-sse 20. sajandi alguses Liibanonist. Ta on Antiookia Õigeusu Kiriku liige.
Adam Vojtěch

**Adam Vojtěch** (sündinud 2. oktoobril 1986 České Budějovices) on Tšehhi jurist ja poliitik. Ta oli 13. detsembrist 2017 kuni 21. septembrini 2020 Tšehhi tervishoiuminister.

Ta lõpetas aastal 2009 Prahas Karli ülikooli sotsiaalteaduskonna meedia- ja kommunikatsiooniuuringute erialal. Pärast õpinguid Iirimaal Dublini ülikooli kolledžis naasis ta õppima Karli ülikooli õigusteaduskonda ja uuesti sotsiaalteaduskonda. Aastast 2017 oli ta seotud ülikooli esimese arstiteaduskonnaga.
A-Silence

**A-Silence** on 2003. aastal loodud Eesti ansambel. Ansambel teeb peamiselt instrumentaal synth-pop ja elektroonilist tantsumuusikat.

## Välislingid
* Ansambli Youtube'i kanal
* Ansambli Facebooki leht
* Teet Korsten: "Jõhvi bänd otsib kaunist vokaali, et "Eurovisioonile" pääseda". Põhjarannik, 12. oktoober 2019
Narva Energeetikute Kool

**Narva Energeetikute Kool** oli kutsekool Narvas aadressil Tiigi tänav 4.

Kool asutati Narva Elektrijaamadele ja teistele energeetikaettevõtetele töötajaid ettevalmistava kutsekoolina nimega **Kutsekool nr 22** (*Нарвское СПТУ №22*).

30. aprillil 1991 nimetati see Eesti Vabariigi Haridusministeeriumi käskkirjaga ümber **Narva Energeetikute Kooliks**.

28. märtsil 2000 otsustas Vabariigi Valitsus liita 1. oktoobrist 2000 Narva Kutsekeskkooli, Narva Kergetööstuskooli, Narva Kaubanduskooli ja Narva Energeetikute Kooli ning asutada Narva Kutseõppekeskuse.

## Direktorid
* –2000 Alla Spirina

## Viited

## Välislingid
*Нарвское СПТУ №22 - никому не нужная история. Что сейчас происходит в его стенах? (vaadatud 29.06.2020)
Sven Simon

**Sven Simon** (sündinud 9. oktoobril 1978 Lahnis) on Saksamaa õigusteadlane ja poliitik. Ta on aastast 2019 Euroopa Parlamendi liige.

Ta õppis õigusteadust Gießeni ülikoolis (Hessenis Saksamaal) ja Warwicki Ülikoolis Inglismaal. 2003. aastal omandas ta inglise õiguse sertifikaadi. 2005. aastal lõpetas ta õpingud esimese riigieksamiga õigusteaduses.

Aastatel 2010–2015 oli ta Gießeni ülikoolis järeldoktoriks avaliku, rahvusvahelise ja Euroopa õiguse õppetoolis. Aastail 2011 ja 2014 oli ta Wisconsini ülikooli õigusteaduskonna külalisprofessor. Aastal 2015 lõpetas ta habiliteerimise monograafiaga "Föderaalse konstitutsioonikohtu õiguslikud piirid Euroopa integratsiooniprotsessis". Oktoobrist 2015 kuni septembrini 2016 oli ta Berliini Vabaülikooli aseprofessor. Alates 1. detsembrist 2016 on ta Marburgi ülikoolis rahvusvahelise õiguse ja Euroopa õiguse avaliku õiguse õppetooli juhataja.
Krasnozavodsk

**Krasnozavodsk** on linn Venemaal Moskva oblastis Sergijev Possadi linnaringkonnas. Asub Kunja jõe ääres, Moskvast umbes 88 km kirde pool.

Asula raajti 1915. aastal. 1940 sai linnaks. 2000. aastal eraldati linnast Peresvet.

2020. aasta alguses oli linna elanike arv arvestuslikult 12 800.

## Viited

## Välislingid
* Krasnozavodski koduleht
Beloozjorski

**Beloozjorski** on linn Venemaal Moskva oblastis Voskressenski linnaringkonnas. Asub Moskvast umbes 60 km kagus.

Asula tekkis 1961. aastal Moskva-Rjazani raudteel asuva jaama juurde ja kandis esialgu nime **63. Kilomeeter**. 2004–2019 oli Beloozjorski linnaringkonna keskus. 2019. aastal sai linnaks.

2020. aasta alguses oli linna elanike arv arvestuslikult 17 898.

## Viited

## Välislingid
*http://beloozerskiy.ru/
Craig Dawson

**Craig Dawson** (sündinud 6. mail 1990 Rochdale'is) on Inglismaa jalgpallur, kes mängib kaitsjana Premier League'i klubis Wolverhampton Wanderers.

Ta alustas klubikarjääri Radcliffe Borough's. 2009. aastal liitus ta Inglismaa tugevuselt neljanda liiga klubiga Rochdale. Ta lõi hooajal 2009–10 liigas 42 mänguga kümme väravat ja aitas Rochdale'il jõuda Inglismaa tugevuselt kolmandasse liigasse. Dawson valiti sel hooajal League One'i hooaja parimaks mängijaks ja hooaja sümboolsesse koosseisu.

2010. aasta augustis sõlmis ta lepingu Inglismaa kõrgliiga klubiga West Bromwich Albion, kuid jäi hooajaks 2010–11 laenule veel Rochdale'i. Hooaja 2012–13 teises pooles mängis ta laenul Inglismaa esiliiga klubis Bolton Wanderers. Dawson sai West Bromwich Albioni põhikoosseisu liikmeks hooajal 2014–15. Samal hooajal, 28. septembril 2014 lõi ta mängus Burnley vastu oma esimese värava Inglismaa kõrgliigas.

2019. aasta juulis sõlmis ta nelja-aastase lepingu Watfordiga. 2020. aasta oktoobris läks ta laenule West Ham Unitedi, kellega liitus hooaja lõpus püsiva lepingu alusel.

2023. aasta jaanuaris sõlmis ta kahe ja poole aasta pikkuse lepingu Wolverhampton Wanderersiga. 

Aastatel 2011–2013 mängis Dawson Inglismaa kuni 21-aastaste koondises, kus lõi 15 mänguga kuus väravat. 2012. aasta suveolümpiamängude jalgpalliturniiril mängis ta Suurbritannia jalgpallikoondises.

## Viited

## Välislingid
Jan Bednarek

**Jan Kacper Bednarek** (sündinud 12. aprillil 1992 Słupcas) on Poola jalgpallur, kes mängib Inglismaa esiliigaklubis Southampton ja Poola jalgpallikoondises keskkaitsjana.

Ta alustas klubikarjääri Poola klubis Poznańi Lech. Klubi koosseisus debüteeris ta Poola kõrgliigas hooajal 2013–14. Hooajal 2015–16 mängis ta laenul teises Poola kõrgliigaklubis, Łęczna Górnikis.

2017. aasta juulis sõlmis ta viieaastase lepingu Inglismaa Premier League'i klubiga Southampton. Inglismaa kõrgliigas lõi ta oma esimese värava 14. aprillil 2018 mängus Chelsea vastu. Hooaja 2022/23 esimeses pooles oli Bednarek Southamptonist laenul teises Premier League'i klubis, Aston Villa.

Poola jalgpallikoondises tegi Bednarek debüüdi 4. septembril 2017 mängus Kasahstani vastu. Koondisekarjääri esimese värava lõi ta 2018. aasta maailmameistrivõistluste viimases alagrupimängus Jaapani vastu. Ta kuulus Poola koondisse veel ka 2021. aasta Euroopa meistrivõistlustel ja 2022. aasta maailmameistrivõistlustel.

Tema vend Filip Bednarek on samuti jalgpallur (väravavaht).

## Viited

## Välislingid
Hero Elementary

**"Hero Elementary"** on Ameerika Ühendriikide – Kanada animafilm. Seriaali hakkas 2020. aastal tootma Twin Cities PBS ja Portfolio Entertainment.

## Osatäitjad

## Viited
Rošal

**Rošal** on linn Venemaal Moskva oblastis Šatura linnaringkonnas. Asub Voimega jõe ääres, Moskvast 145 km idas.

Linn asutati 1914. aastal Krestov Brodi külana püssirohutehase juurde. 1917. aasta lõpus sai hukkunud revolutsionääri Semjon Rošali järgi praeguse nime. 1928 sai aleviks ja 1940 linnaks. 2004–2020 moodustas Rošali linnaringkonna.

## Viited

## Välislingid
*Rošali koduleht
Ozjorõ

**Ozjorõ** on linn Venemaal Moskva oblastis, samanimelise linnaringkonna keskus. Linn asub Oka vasakul kaldal, Moskvast umbes 125 km kagu pool.

Asula tekkis 1834. aastal. 1925. aastal sai Ozjorõ linnaks.

2020. aasta alguses oli linna elanike arv arvestuslikult 24 653.

## Viited

## Välislingid
Andres Heinapuu

**Andres Heinapuu** (sündinud 16. märtsil 1954) on Eesti poliitik ja bibliograaf. Oli VII Riigikogu liige.

Ta lõpetas aastal 1972 Tallinna 1. Keskkooli. Aastatel 1972–1973 töötas ta ettevõttes Dvigatel.

Andres Heinapuu oli Tallinnas 15.–19. augustil 2004 toimunud soome-ugri rahvaste 4. maailmakongressi peasekretär.  

## Tunnustus
*Valgetähe IV klassi teenetemärk, 2007

## Pere
Tema poeg on Ott Heinapuu.

## Viited

## Välislingid
*Andres Heinapuu ettekanne: Väikerahvaste keelte riskid ja võimalused. (video) 
*Hallo Kosmos! Andres Heinapuu. (ERR raadiointervjuu)
Kiired ja vihased 8

**"Kiired ja vihased 8"** (inglise keeles **"The Fate of the Furious"** (*vihaste saatus*), **"F8"** või **"Fast & Furious 8"**) on 2017. aastal esilinastunud Ameerika Ühendriikide märulifilm. Selle režissöör oli F. Gary Gray ja stsenarist Chris Morgan. Tegu on 2015. aasta filmi "Kiired ja vihased 7" järjega, filmisarja "Kiired ja vihased" kaheksanda osaga. 

Filmis astuvad näitlejatena üles Vin Diesel, Dwayne Johnson, Jason Statham, Michelle Rodriguez, Tyrese Gibson, Chris Bridges (ehk Ludacris), Scott Eastwood, Nathalie Emmanuel, Elsa Pataky, Kurt Russell ja Charlize Theron. Peategelane on Dominic Torretto (Diesel), kes on oma abikaasa Letty Ortiziga parajasti mesinädalatel, kui küberterrorist Cipher (Theron) ta enda heaks tööle sunnib. Torretto endine tiim on sunnitud ta üles leidma ning Cipheri kahjutuks tegema.

Kaheksanda järgu tegemist mainis avalikkusele esmakordselt Vin Diesel, kui avaldas saates "Jimmy Kimmel Live!", et filmi tegevustik leiab aset New Yorgis. Ettevalmistused filmi tegemiseks algasid vahetult pärast "Kiired ja vihased 7" ekraanidele jõudmist, kui Diesel, Morgan ja produtsent Neal H. Moritz enda lepinguid pikendasid. *Casting*'ud toimusid aprillis ja juunis 2015. Oktoobris teatati, et filmi režissööriks saab Gray, eelmise järgu režissöör oli James Wan. Võtted algasid 2016. aasta märtsis. Nagu sarjale tavaks saanud, filmiti eksootilistes paikades, nt Mývatn, Havanna, Atlanta, Cleveland ja New York.

"Kiired ja vihased 8" esilinastus Berliinis 4. aprillil 2017. Eesti ekraanidele jõudis film 14. aprillil, esimese nädalavahetuse piletimüügist teeniti rekordilised 219 633 eurot. Kriitikud andsid filmile seinast-seina hinnanguid, kiideti näitlejaid ja märulistseene, kuid laideti süžeed la liigset pikkust. Üle maailma teeniti piletitulu üle 1,2 miljardi dollari (u 1,1 miljardit eurot). Sellega on tegu filmiajaloo 13. (ning sarja teise) filmiga, mille piletitulu 1 miljardi dollari piiri ületanud on. "Kiired ja vihased 8" oli 2017. aasta suuruselt kolmas ning ajaloo suuruselt 11. film. Esimese nädalavahetusega teeniti rekordilised 541,9 miljonit dollarit (u 482,6 miljonit eurot), seda rekordit hoiti kuni 2018. aastani, kui ekraanidele jõudis "".

Filmile tehti ka järg, "F9", mis jõudis kinodesse 2021. aasta juunis.

## Viited
Elsi Katainen

**Elsi Kaarina Katainen** (sündinud 17. detsembril 1966 Haapajärvil) on Soome agronoom, kutseõpetaja ja poliitik, ta on keskerakonna liige. Ta on 1. märtsist 2018 Euroopa Parlamendi liige.

Ta sai aastal 1992 agronoomiks, aastal 1997 Jyväskyläs pedagoogi kutse, aastal 2000 sai ta Põhja-Savo maakonnas Savonia raenduskõrgkoolis bakalaureuse kraadi agronoomia erialal.

Ta oli 21. märtsist 2007 kuni 28. veebruarini 2018 Eduskunna liige. Ta kandideeris aastal 2014 ka Euroopa Parlamendi liikmeks, kuid ta ei osutunud valituks. 1. märtsil 2018 Euroopa Parlamendi liimeks (Hannu Takkula asendusliikmeks). 2019. aasta Euroopa Parlamendi valimistel Soomes valiti ta koos Mauri Pekkarineniga Soome Keskerakonna esindajateks Euroopa Parlamenti

## Isiklikku
Ta on abielus ja on kahe lapse ema.

## Välislingid
* Elsi Kataineni koduleht
Ben Mee

**Benjamin Thomas Mee** (sündinud 21. septembril 1989 Sale'is) on Inglismaa jalgpallur, kes mängib kaitsjana Premier League'i klubis Brentford.

Ta alustas klubikarjääri Manchester Citys, millega liitus 2006. aastal. Debüüdi klubi põhimeeskonnas tegi ta 22. septembril 2010 liigakarika mängus West Bromwich Albioni vastu. Hooaja 2010–11 teises pooles mängis ta laenul Inglismaa esiliiga klubis Leicester City.

2011. aasta juulis suundus ta laenule Inglismaa esiliigasse kuulunud Burnleysse. 2012. aasta jaanuaris sõlmis ta klubiga püsiva lepingu. Esimese värava lõi ta Burnley meeskonnas 28. septembril 2012 mängus Millwalli vastu. Hooajal 2014–15 mängis Mee Burnleyga esimest korda Premier League'is. Esimese värava Inglismaa kõrgliigas lõi ta 17. jaanuaril 2015 mängus Crystal Palace'i vastu. Burnleys mängis Mee kokku 11 hooaega, neist seitse hooaega Inglismaa kõrgliigas.

2022. aasta juulis sõlmis ta kaheaastase lepingu Brentfordiga.

Mee on esindanud Inglismaa kuni 19-, kuni 20- ja kuni 21- aastate koondiseid.

## Viited

## Välislingid

* Profiil Brentford F.C. kodulehel
Kesäkeitto

***Kesäkeitto*** ('suvesupp') on Soome köögi traditsiooniline köögiviljasupp, mida keedetakse piimas või, kartulite, porgandite, herneste, lillkapsa ja võib-olla ka teiste hooaja köögiviljadega. Talvesõja ja Jätkusõja ajal oli suvesupp Soomes väga populaarne, kuna paljusid toiduaineid oli raske kätte saada ja tuli rahulduda aiasaadustega.

## Viited

## Kirjandus
* Tero Kallio, Kimmo Saira: Simply Scandinavian: Travelling in Time with Finnish Cuisine and Nature. Raikas Publishing Ltd., 2009. ISBN-9529996217.
Lii Tedre

**Lii Tedre** (kuni 1971. aastani **Lii Mander**; sündinud 10. oktoobril 1944 Tallinnas) on eesti näitleja.

Ta on lõpetanud 1964. aastal Tallinna 8. Keskkooli ja 1969. aastal Draamateatri õppestuudio.

Ta töötas aastatel 1968–2010 Endlas näitlejana.

Ta on mänginud telelavastustes ("Puhkepäev", 1982 ja "Otto Almari nägemus", 1991) ja filmis ("Need vanad armastuskirjad", Freyja Film, Eesti Televisioon). 

Aastatel 1972–1984 on ta esinenud Pärnu restorani Hermes varietees.

## Tunnustus

* 2006 Eesti Näitlejate Liidu auraha

## Isiklikku
Ta oli alates 1971. aastast abielus Peeter Tedrega. Nende tütar on kultuuriametnik ja endine ETV diktor Helene Tedre.

## Välislingid
* Lii Tedre Eesti Entsüklopeedia veebiversioonis
Miapetra Kumpula-Natri

**Miapetra Susanna Kumpula-Natri** (sündinud 19. mail 1972 Vaasas) on Soome poliitik, ta on Soome Sotsiaaldemokraatliku Partei liige. Ta oli aastatel 2003–2014 Eduskunna liige. Aastast 2019 on ta Euroopa Parlamendi liige.

Ta lõpetas aastal 1991 Vaasa Kirkkopuisto Lütseumi ja aastal 1995 Vaasa kutsekõrgkooli (Vaasan ammattikorkeakoulu) ja asus samal aastal Vaasa ülikoolis õppima majandust.

Ta oli aastast 1997 Vaasa linnavolikogu liige, olles aastatel 2005–2008 selle aseesimees. Ta töötas 1997–2000 Euroopa Soome Assotsiatsiooni pressiesindajana ja tegevdirektorina. Enne parlamendivalimisi oli ta aastatel 2000–2003 peaminister Paavo Lipponeni eriassistent (parlamendisekretär).
Nicola Amati

**Nicola Amati** (3. detsember 1596 Cremona – 12. aprill 1684 Cremona) oli Itaalia viiulimeister, Amati viiulimeistrite dünastia kõige tuntum liige.

## Elulugu
Nicola Amati (ka Nicolò ja Nicolao) oli Andrea Amati noorima poja Girolamo Amati kuues laps. Viiulimeistriks õppis ta oma vanaisa Andrea Amati rajatud isa ja onu Antonio Amati töökojas. Antonio oli Nicola sünni ajaks juba lahkunud Andrea Amati töökojast ning rajanud oma lautode töökoja. Nicolal oli kaks vanemat ja kaks nooremat venda, aga nemad ei hakanud viiulimeistreiks. Juba 1620. aastatel oli noor Nicola Amatide töökoja domineeriv viiulimeister. Töökojas olid kaasatud ka kahe Nicola õe mehed. Itaalia 1629.–1631. aasta katkuepideemias surid Nicola isa, ema, kaks õde ja üks õemees. Teise õemehega läksid teed mõne aasta pärast lahku. Nicola Amati oli sunnitud kaasama töölisi ja õpilasi väljastpoolt perekonda. Amatide töökoda oli endiselt Cremona juhtiv viiulitöökoda. Mais 1645 Nicola Amati abiellus. Mitu nende üheksast lapsest surid varakult, 1649. aastal sündinud pojast Girolamo Amatist, tuntud kui Hieronymus II, sai Amati koolkonna viimane viiulimeister. Nicola Amati sündis, elas, töötas ja suri Cremonas.

Nicola Amati viiulite stiil kujunes välja 1630. ja 1640. aastatel. Tema viiulid on natuke suuremad kui tema isa ja vanaisa ajal tehtud. Nicola Amati viiulid on oluliselt mõjutanud järgmiste põlvede viiulimeistreid. Nicola Amati töökojas töötas aegade jooksul kümmekond õpilast. Tema õpilastest said iseseisvad viiulimeistrid, kellest kõige tuntum on Andrea Guarneri. Tema õpilaseks võisid olla ka Vincenzo Rugeri ning Antonio Stradivari, kes ei olnud küll Amati töökojas õpilase staatuses, aga on olnud kokkupuutes Nicola Amatiga ning tundnud Amatide töid. Ühel Stradivari varasel viiulil on silt, kus Stradivari nimetab end Nicolò Amati õpilaseks.

Nicola Amati viiulid on väga haruldased ning enamus vähestest säilinutest on muuseumides. Siiski on mõned Nicola Amati viiulid kasutuses tegevmuusikute käes seniajani.

## Välislingid
* Carlo Chiesa. The life of Nicolò Amati, part 1.
* Carlo Chiesa. The life of Nicolò Amati, part 2.
Alfonso Lovo Cordero

**Alfonso Lovo Cordero** (11. juuni 1927 Danlí, Honduras – 10. mai 2018 Miami, USA) oli Nicaragua poliitik ja ärimees, koos teise liberaali Roberto Martínez Lacayo ja konservatiivi Fernando Agüeroga (hiljem asendas teda Edmundo Paguaga Irías) kolmanda Nicaragua valitseva hunta (*Junta Nacional de Gobierno*) liige aastail 1972–1974.  Taoline triumviraat oli võimul, tagamaks Anastasio Somoza Debayle võimulejäämist, kuna põhiseadus ei lubanud tal vahetult teise ametiaja järel uuesti kandideerida.

## Elu

Alfonso Lovo Cordero sündis 11. juunil 1927 Danlís Hondurases. Sünnikoha järgi oli ta Hondurase kodanik, ent kuna tema vanemad olid mõlemad Nicaragua kodanikud, sai ta ka Nicaragua kodakondsuse. Tema ema oli Esperanza Cordero Núñez. Lapsepõlve veetis Cordero Ocotalis. 

Ta õppis Cornelli Ülikoolis, sai Leóni Ülikoolis juristihariduse, kaitstes väitekirja sotsiaalkindlustuse teemal. Juristina tegutsemise asemel alustas ta aga Nicaraguasse autode ja traktorite eksportimist. Ta abiellus Teresita Blandón Velázquezega ja neil oli neli last. Ettevõtjana astus ta liberaalsesse parteisse, sidudes end hiljem Somozade perega. Aastal 1967 sai temast põllumajandusminister, kusjuures tal õnnestus maa põllumajandus õitsvale järjele aidata. Tema ametiajal oli Nicaragua oluline puuvillaeksportöör, kusjuures puuvilla saak hektarilt oli seal toona maailma suurim. Ka oli Nicaragua oluline vilja ja liha tootja. Lovo rakendas oma teadmisi kahjuritõrjeks ja uute agrotehniliste võtete juurutamiseks. Ta oli ka üks organisatsiooni OIRSA asutajatest, mille eesmärgiks oli tagada toodetavate toiduainete tervislikkus.

Aastal 1972 oli Anastaso Somoza Debayle ees probleem: tema teine ametiaeg oli lõppemas, kuid põhiseadus ei lubanud tal uuesti kandideerida. Nii andis ta võimu ametlikult üle kolmest mehest koosnevale huntale, kuigi sisuliselt jäi ise võimule edasi. Võimu üle andes seadis Somoza tingimuseks, et triumviraat koostab uue põhiseaduse, mis jõustub aastast 1974 (ehk siis valimiste aastast).

23. detsembril 1972 purustas maavärin Nicaragua pealinna Managua ja võim läks eriolukorra tingimustes üle rahvuskaardile, mida juhtis Anastasio Somoza. 1. detsembril 1974 sai Somoza taas presidendiks.

Kui Anastasio Somoza Debayle 1979. aastal võimult kukutati, oli Lovo sunnitud maalt lahkuma. Algul elas ta Ameerika Ühendriikides New Orleansis, hiljem Miamis. Seal asutas ta 1980. aastal firma ALCOR International Consultants, mis tegeles põllumajandus- ja farmaatsiaseadeldistega. Hiljem võttis firma Demegen, Inc. tema ettevõtte üle, Lovo sai seal direktori ametikoha.

Alfonso Lovo Cordero suri 10. mail 2018 USA Florida osariigis Miamis.

## Viited
Mihhailov (linn)

**Mihhailov** on linn Venemaal Rjazani oblastis, Mihhailovi rajooni keskus. Asub Pronja jõe ääres, 68 km kaugusel Rjazanist edelas.

Tänapäeva linna alal asus 1. aastatuhandel meštšeralaste küla. Arvatakse, et Mihhailovit on esmamainitud 1137. aastal, kuid kindlad teated linnast on 14. sajandi lõpust. 16. sajandil muutus oluliseks kindlustuseks Venemaa lõunapiiril. 1778. aastal sai Mihhailovist Rjazani asehaldurkonna ja hiljem Rjazani kubermangu maakonnalinn.

2020. aasta alguses oli linnas arvestuslikult 9891 elanikku.

Linna läbib Moskva raudtee Paveletski haru.

## Välislingid
Šatsk

**Šatsk** on linn Venemaal Rjazani oblastis, Šatski rajooni keskus. Asub Šatša jõe ääres, 160 km Rjazanist idas.

Linn on rajatud 1553. aastal ja sai nime jõe järgi.

2020. aasta alguses oli linna elanike arv arvestuslikult 5819.

## Välislingid
Roberto Martínez Lacayo

**Roberto Martínez Lacayo** (18. detsember 1899 Managua – 16. veebruar 1984 Managua) oli Nicaragua poliitik ja sõjaväelane, koos teise liberaali Alfonso Lovo Cordero ja konservatiivi Fernando Agüeroga (hiljem asendas teda Edmundo Paguaga Irías) kolmanda Nicaragua valitseva hunta (*Junta Nacional de Gobierno*) liige aastail 1972–1974.  Taoline triumviraat oli võimul, tagamaks Anastasio Somoza Debayle võimulejäämist, kuna põhiseadus ei lubanud tal vahetult teise ametiaja järel uuesti kandideerida.

## Elu

Roberto Martínez Lacayo sündis 18. detsembril 1899 Managuas. Ta abiellus Dolores Abaunza Espinozaga ja neil oli neli last:  Roberto Martínez Abaunza, Emelina Eugenia Martínez Abaunza, Edmundo José Martínez Abaunza ning Reynaldo Martínez Abaunza. Poliitilistelt vaadetelt oli ta liberaal.

Ta liitus José María Moncada poolt sandinistide vastu võitlemiseks loodud rahvuskaardiga ning oli osaline  Anastasio Somoza García riigipöördes aastal 1936, aidates sel president Juan Bautista Sacasat võimult kukutada. Kui Rigoberto López Pérez hiljem president Somoza tappis, osales ta mõrva uurimisel. 

Aastal 1972 oli Anastaso Somoza Debayle ees probleem: tema teine ametiaeg oli lõppemas, kuid põhiseadus ei lubanud tal uuesti kandideerida. Nii andis ta võimu ametlikult üle kolmest mehest huntale, kuigi sisuliselt jäi ta võimule edasi. Võimu üle andes seadis Somoza tingimuseks, et triumviraat koostab uue põhiseaduse, mis jõustub aastast 1974 (ehk siis valimiste aastast). Lisaks presidendi ülesannete täitmisele oli Martínez sel perioodil ka kaitseminister.

23. detsembril 1972 purustas maavärin Managua linna ja võim läks eriolukorra tingimustes üle Rahvuskaardile, mille juhiks oli Anastasio Somoza. 1. detsembrist 1974 jätkas Somoza taas presidendina.

Roberto Martínez Lacayo suri 16. veebruaril 1984 Managuas.

## Viited
Spassk-Rjazanski

**Spassk-Rjazanski** on linn Venemaal Rjazani oblastis, Spasski rajooni keskus. Asub Oka jõe vasakul kaldal, 50 km Rjazanist kagus.

Asulat on ürikutes mainitud 1629. aastal. 1778 sai linnaks. 1929. aastani oli linna nimi Spassk.
Vassili Gerassimov

**Vassili Gerassimov** (vene keeles *Герасимов Василий Герасимович*; jaanuar 1852 Peterburi ‒ 28. märts / 9. aprill 1892 Jakutsk) oli töölisliikumise aktivist ja üks 1872. aasta Kreenholmi streigi organiseerijaid.

## Vaata ka
*Vassili Gerassimovi nimeline kultuuripalee
*Vassili Gerassimovi tänav

## Viited
Black Lives Matter

**Black Lives Matter** (**BLM**) on liikumine, mis propageerib vägivallatut kodanikuallumatust protestimaks afroameeriklaste vastu suunatud politseivägivalla vastu. Tegu on põhiliselt Ameerika Ühendriikides tegutseva rassismivastase liikumisega, millel on toetajaid üle maailma. 

Liikumine sai alguse 2013. aasta juulis, mil naabrivalve vabatahtlik George Zimmerman mõisteti kohtus õigeks mustanahalise teismelise Trayvon Martini surma põhjustamise süüasjas. Pärast õigeksmõistvat otsust hakkas sotsiaalmeedias levima teemaviide (*häštäg*) #BlackLivesMatter. Liikumine sai tuntuks 2014. aastal, mil toimusid ulatuslikud meeleavaldused kahe afroameeriklase surma pärast: Missouri osariigis Fergusonis hukkus politseiniku kuuli läbi Michael Brown ja New Yorgis sai vahistamise käigus surma Eric Garner. Pärast Fergusoni rahutusi on liikumise pooldajad meeleavaldustega tõmmanud tähelepanu paljude teiste mustanahaliste inimeste hukkumisele politseinike tegevuse tagajärjel. 2020. aastal oli liikumine päevakajaline seoses George Floydi surmale järgnenud ülemaailmsete massimeeleavaldustega. 

10. juunil 2020 toimus meeleavaldus BLM-i toetuseks ka Tallinnas.

## Viited

## Vaata ka
* Kodanikuühiskond
* Woke

## Välislink
* Black Lives Matter
Enfermeras

**Enfermeras** on Colombia seebiooper, mille produtseeris Ana María Pérez ja mida edastas RCN Televisión alates 23. oktoobrist 2019.

## Osatäitjad
* Diana Hoyos — *Jefe María Clara González*
* Sebastián Carvajal — *Dr. Carlos Pérez*
* Viña Machado — *Jefe Gloria Mayorga Moreno*
* Julián Trujillo — *Jefe Álvaro Rojas*
* Lucho Velasco — *Dr. Manuel Alberto Castro* 
* Nina Caicedo — *Solangie Velásquez*
* Federico Rivera — *Héctor Rubiano "Coco"*
* María Manuela Gómez — *Valentina Duarte González*
* Cristian Rojas — *Camilo Duarte González*
* Andrés Suárez — *Dr. Agustín Garnica*
* Tatiana Ariza — *Dra. Helena Prieto*
* Andrea Rey — *Nelly Mejía*
* Alejandra Correa — *Jefe Inés Chacón*
* Viviana Posada — *Ivonne Ramírez*
* Mariana Gómez — *Maritza Ferrari*
* Susana Rojas — *Paula Rivera* 
* Pedro Palacio — *Román Duarte*
* Sergio Jaimes Herrera — *Dr. Alejandro Valencia*
* Vince Balanta — *Ginecólogo Fabio Mosquera*
* Nayra Castillo — *Psicóloga Esperanza*
* Andrea Martínez — *Dra. Isabella Domínguez*
* Miguel González — *Dr. Felipe Mackenzie*
* Pedro Calvo — *Dr. Iñaki Ventura*
* Juan Fernando Sánchez — *Dr. Ernesto Álvarez*
* Iván Darío Prada — *Jefe Martín Moratto*
* Ricardo Vélez — *Dr. Bernard Mackenzie*
* Marcela Posada — *Dra. Ruby Palacino*
* Martha Liliana Ruiz — *Jefe Evelyn*
* Hernando David Arias — *Residente Fernando Arias*
* Hugo Gómez — *Valeriano Pérez*
* María Cecilia Botero — *Beatriz*
* Jessica Mariana Cruz — *Mariana Cruz (Asistente del Dr. Castro)*
* Diego Garzón — *Luis Tarazona*
* Bárbara Perea — *Petra*
* Andrés Durán — *"Richi"*
* Óscar Salazar — *Óscar Peñate*
* Alexandra Serrano — *Milena de Peñate*
* Tiberio Cruz — *Dr. Castillo*

## Välislingid
* Ametlik koduleht
The Heirs

"**The Heirs**" on Lõuna-Korea telesari, mille peaosades on Lee Min-ho, Park Shin-hye ja Kim Woo-bin. See oli eetris SBS-is 9. oktoobrist kuni 12. detsembrini 2013.

## Osatäitjad
* Lee Min-ho – Kim Tan
* Park Shin-hye – Cha Eun-sang
* Kim Woo-bin – Choi Young-do

## Välislingid
* Koduleht
Boys Over Flowers

"**Boys Over Flowers**" on Lõuna-Korea telesari, mille peaosades on Ku Hye-sun, Lee Min-ho, Kim Hyun-joong, Kim Bum, Kim Joon ja Kim So-eun. Seda näidati KBS2-s 5. jaanuarist kuni 31. märtsini 2009.

## Osatäitjad
* Ku Hye-sun – Geum Jan-di
* Lee Min-ho – Goo Jun-pyo
* Kim Hyun-joong – Yoon Ji-hoo
* Kim Sang Bum – So Yi-jung
* Kim Joon – Song Woo-bin
* Kim So-eun – Chu Ga-eul

## Välislingid
* Ametlik koduleht
Jumong

"**Jumong**" on Lõuna-Korea telesari, mille peaosades on Song Il-gook, Han Hye-jin, Kim Seung-soo ja Song Ji-hyo. See edastas MBC-s 15. maist 2006 kuni 6. märtsini 2007.

## Osatäitjad
* Song Il-gook – prints Jumong
* Han Hye-jin – leedi Soseono
* Kim Seung-soo– prints Daeso
* Song Ji-hyo – leedi Ye So-ya

## Välislingid
* Koduleht
Ekke

**Ekke** on eesti mehenimi.

1. jaanuari 2020 seisuga oli Eestis eesnimi Ekke 108 mehel. Ekke on Eestis levikult 624. mehenimi.

Kõige populaarsem oli eesnimi Ekke vanuserühmas 5–9, kus neid on 10 000 elaniku kohta 3,04 ning Tartu maakonnas, kus neid on 10 000 elaniku kohta 1,89. Ekke oli keskmiselt 18 aasta vanune (mediaanvanus oli 11).

## Nime kandjaid
*Ekke Väli, eesti skulptor

## Viited
Kõige populaarsemad katusematerjalid

## Päikeseplaadid

Täiustatud päikesekollektorid integreeruvad sujuvalt olemasolevatesse vöötohatistesse, tekitades kuni 1 kilovatti energiat 100 ruutmeetri kohta. Need sobivad eriti hästi päikesele avatud katuste jaoks tüüpilistele koduomanikele, kellele on keelatud paigaldada tavapäraseid päikesepaneele. 

Ehkki need võivad aidata päikeseenergiaga seotud energiakulusid tasakaalustada, maksavad nad veidi rohkem kui tüüpilised katusekatted (20–35 eurot ruutmeetri kohta) ja nende iga on üldjuhul 25–30 aastat.

## Metallkatus
Metallist vöötohatis, mis on valmistatud stantsitud metallist ja viimistletud kas kvaliteetse küpsetatud pinnakatte või mineraalgraanulitega, mis näevad välja väga sarnased traditsiooniliste asfalt-katuseplaatide, puitlaastude või isegi kiltkivi- või saviplaatidega. See on suurepärane valik, kui välimus on kriitiline probleem.

Metallist katuseplaadid on hinnaliselt 5–8 eurot ruutmeetri kohta. Need võivad kesta 30–50 aastat.

## Asfalt-vöötohatis

Asfalt-vöötohatis on Põhja-Ameerika populaarseim katusematerjal. Asfalt- ja mineraalgraanulitega kaetud klaaskiudpõhjast valmistatud kolmelehelised katuseplaadid on hea valik enamiku kodu katusekatete jaoks. Tavaliselt antakse neile 20–30-aastane garantii ning kahjustatud tükkide asendamine on üsna lihtne töö. 

Nende paigaldamisega on tuttav praktiliselt iga katusekatteettevõte. Kulud ulatuvad 1–2,50 euroni ruutmeetri kohta.

## Savi- ja betoonkatusekivi
Kohe pärast paigaldamist peavad savi- ja betoonkatusekivid taluma tornaadode, orkaanide või tuulte kiirust kuni 125 miili tunnis ja isegi maavärinaid. Need sobivad hästi sooja, kuiva kliimasse. Nad võivad oma kaalu kandmiseks vajada täiendavat tuge ja tõenäoliselt purunevad pealeastumisel.
See materjal on küllaltki kallis, mille kulud on ligikaudu 8–15 eurot ruutmeetri kohta, kuid nende kestvus võib ulatuda kuni 100 aastat.

## Viited
Breonna Taylori tapmine

**Breonna Taylor** oli erakorralise meditsiini tehnik, kes suri 2020. aasta 13. märtsil Louisville'i politseinike tulistatud kuulide läbi.

26-aastane afroameeriklane Taylor ja tema poiss-sõber Kenneth Walker olid magama läinud, kui pärast keskööd sisenes Taylori ja Walkeri Kentucky osariigis Louisville'is asunud korterisse kolm erariietes politseinikku. Politseinikel oli kohtuniku väljastatud läbiotsimisluba "no-knock warrant", mis lubas neil eelnevalt teatamata korterisse siseneda. Relvaloa omanik Walker, kes arvas, et tegu oli sissetungijatega, tulistas üht politseinikku reide, mille peale politseinikud avasid tule, tabades esemeid elutoas, söögitoas, köögis, koridoris, vannitoas ja mõlemas magamistoas. Breonna Taylor sai pihta 8 kuuliga ja suri kohapeal. 

Politseinikud olid Taylori koju tulnud, kuna uurisid tema endise poiss-sõbra Jamarcus Gloveri seotust uimastikaubandusega. Taylori kodust narkootikume ei leitud.

Tulistamises osalenud politseinikud suunati pärast juhtumit paberitööle. 

Mõned kuud hiljem George Floydi surmale järgnenud meeleavaldustel Louisville'is ja Kentuckys nõuti õiglust nii Floydi kui Taylori asjus. 

2020. aasta 10. juunil keelas Louisville'i linnavolikogu *no-knock* läbiotsimisorderid ära. Seaduse nimi on Breonna seadus (*Breonna's Law*) ja see kohustab politseinikke lülitama kehakaamerad sisse vähemalt 5 minutit enne läbiotsimisorderi esitamist ja hoidma kaamera töös vähemalt 5 minutit pärast orderi esitamist. 

2020. aasta 23. juunil vallandati politseinik Brett Hankison. Ühegi politseiniku vastu pole esitatud kriminaalsüüdistust. 

Taylori pilt pandi ajakirja O 2020. aasta septembri numbri kaanele. Tegu oli esimese korraga ajakirja ilmumise 20-aastase ajaloo jooksul, mil Oprah Winfrey asutatud ajakirja kaanel oli keegi teine kui Winfrey ise. Winfrey kirjutas, et Taylori nimel ei tohi lasta ununeda, ja et ta loodab, et Taylori tapmises osalenud politseinikud võetakse vastutusele. Ajakirja ilmumise nädalal paigutati Taylori kodulinna Louisville'i 26 suuremõõdulist Taylori nime ja pildiga reklaamtahvlit, üks tahvel iga tema eluaasta kohta.

Taylori pilt oli ka ajakirja Vanity Fair 2020. aasta septembri numbri kaanel. Publitsist Ta-Nehisi Coates intervjueeris ajakirja tarvis Taylori ema.

## Vaata ka
*Black Lives Matter

## Viited
Soome topograafiakorpus

**Soome topograafiakorpus** (vene keeles *Финляндский топографический корпус*) oli Venemaa keisririigi sõjaline õppeasutus Soome suurvürstiriigis aastatel 1812−1819.

## Ajalugu
Õppeasutuse asutas 12. märtsil 1812 keiser Aleksander I Haapaniemi sõjakooli baasil. 1819. aastal viidi see üle Haminasse ja nimetati ümber Soome kadetikorpuseks.

### Soome topograafiakorpuse ülem

## Vaata ka
*Soome kadetikorpus

## Kirjandus
**Финляндский кадетский корпус. 1812−1887*. Фридрихсгам: 1889 https://runivers.ru/bookreader/book197212/#page/1/mode/1up.
Mangaanviolett

**Mangaanviolett** ehk **Nürnbergi violett** on tumevioletse värvusega anorgaaniline värvipigment, koostiselt ammoonium-mangaan(III)difosfaat, valemiga MnNH4P2O7.

Värvainete indeksis on mangaanvioleti tähised PV 16 (Pigment Violet 16) ja C.I. 77742. CAS-number on 10101-66-3.

## Ajaloost
Mangaanviolett sünteesiti esmakordselt Saksamaal Nürnbergi violeti nime all 1868. aastal, selle leiutajaks on E. Leykauf. Umbes 1890. aastatest oli värvipigment  saadaval nii õli- kui ka akvarellvärvides Inglismaal kunstitarvete müüja Winsor & Newton kataloogis.

## Saamine
Pigmendi valmistamiseks kuumutatakse mangaanoksiidi, fosforhappe ja ammooniumdivesinikfosfaadi segu 120 °C juures nelja tunni jooksul ja veel tund aega temperatuuril 300 °C. Kuumale segule lisatakse vett ja jätkatekse kuumutamist veel nelja tunni jooksul. Lahuses sadenenud aine pestakse ja kuivatatakse.

## Omadused
Tume-sügavvioletse värvusega pigment, mida võib olla nii sinakama kui ka punakama varjundiga. Tugevate hapete ja aluste toimel ühend laguneb. Kannatab välja kuumutamist kuni 250 °C ja on väga valguspüsiv. Pigmendi värviandvus ja katvus on nõrgad, seetõttu on seda õlivärvis kasutatud pigem harva, kuid ta on hea lasuurvärv. Mangaan toimib õlivärvis sikatiivina, kiirendades õli kuivamist.

## Kasutamine
Et pigment on nahal kahjutu, leiab see palju kasutamist kosmeetikas, näiteks silmapliiatsites, lauvärvides, küünelakkides ja juuksevärvides, samuti värvilistes vannisoolades ja muudes kehahooldustoodetes. Sissehingamisel ja neelamisel on pigmenditolm mürgine.

## Viited

## Välislingid
* Mangaanviolett keemiliste ühendite andmebaasis PubChem
* Manganese Violet. Synthetic pigment known since the 19th-century. – colourlex.com
* Mangaanviolett kunsti- ja konserveerimismaterjalide andmebaasis CAMEO
* Video: Mangaanvioleti valmistamine
Karolin Jürise

**Karolin Jürise** (sündinud 26. veebruaril 1996 Mõisakülas) on eesti näitleja.

## Elukäik
Ta on õppinud aastatel 2003–2008 Mõisaküla Keskkoolis ja lõpetanud 2015. aastal Abja Gümnaasiumi. 2019. aastal lõpetas ta Tartu Ülikooli Viljandi kultuuriakadeemia teatrikunsti õppekava näitleja erialal (12. lend). 

Karolin Jürise alustas kooliteatriga tegelemist kuuendas klassis. 2015. aastal pälvis ta kooliteatrite festivalil Haapsalus parima naisnäitleja tiitli Abja Koolinoorte Teatritrupi koosseisus.

Ta on olnud 2017. aastal näitleja õppesuunal Nordplus vahetusüliõpilane Taani riiklikus lavakunstikoolis Danish National School of Performing Arts ja osalenud 2018. aastal Mihhail Tšehhovi nimelise töötoa koolitusprogrammis Istanbulis (Michael Chekhov Europe Training).

Teatritööd alustas vabakutselise näitlejana rollidega Ugalas, Eesti Noorsooteatris, Rakvere Teatris, Tartu Uues Teatris jm. Alates 2021. aastast töötab Karolin Jürise VAT Teatris. Ta on Eesti Näitlejate Liidu liige 2019. aastast.

## Rolle teatris

## Filmid ja telesarjad

### Filmid

#### Telesarjad

## Tunnustus
* 2015 Kooliteatrite festivali parim naisnäitleja
* 2018 Kalju Komissarovi nimeline stipendium
* 2025 Eesti filmi- ja teleauhindade nominatsioon – parim naisnäitleja filmis ("Elu ja armastus")

## Isiklikku
Karolin Jürisel on kaks venda ja õde. 

Tema vanemad ja vanavanemad elavad Mõisakülas. 

Tema elukaaslane on Sander Rebane. Neil sündis 2025. aastal poeg Maru.

## Viited

## Kirjandus
*Noor näitleja Karolin Jürise leidis mõnusa viisi, kuidas pärast sõgedat 2022. aastat närve taastada. diktor.geenius.ee, 11. veebruar 2023.
*Näitlejad Karolin Jürise ja Mait Malmsten pidid pistma filmivõtete ajal rinda vereimejatega. kroonika.delfi.ee, 4. veebruar 2024.
* Tiiu Suvi. EFTA parima naisnäitleja nominatsiooni pälvinud Karolin Jüriset ootab uus eluetapp. annestiil.delfi.ee, 4. aprill 2025.

## Välislingid
* IMDb
* Karolin Jürise Eesti filmi andmebaasis
*Seriaal papsid
Palmik

**Palmik** ehk on vähemalt kolmest juukse-, lõnga- vms. kimbust tehtud punutis.

**Palmikkiri** ehk *palmikkude* on palmikuid meenutav kudumiskiri.

Lõunaeesti murretes on palmiku tähenduseks ka arm või vorp.

## Vaata ka
* pats
* soeng

## Viited

## Välislingid
* Originaalsed juuksepalmikud
* Silmuskudumine - palmikkude 
* Kootud palmikud
Bismark Adjei-Boateng

**Bismark Adjei-Boateng** (hüüdnimega **Nana**; sündinud 10. mail 1994 Accras) on Ghana jalgpallur, kes mängib poolkaitsjana Rumeenia kõrgliigaklubis CFR Cluj.

Ta alustas karjääri Ghana jalgpalliakadeemias Right to Dream Academy. 2012. aastal sõlmis ta lepingu Manchester Cityga, kuid ei saanud Suurbritannias mängimiseks tööluba. Aastatel 2012–2016 mängis ta Manchester Cityst laenul Norra kõrgliigaklubis Strømsgodset. 2013. aastal tuli ta Strømsgodsetiga Norra meistriks.

2017. aasta jaanuaris sõlmis ta lepingu Major League Socceri klubiga Colorado Rapids. Ainsa värava lõi ta liigas 11. augustil 2018 mängus San Jose Earthquakesi vastu.

2019. aasta detsembris siirdus ta Soome kõrgliiga Veikkausliiga klubisse KuPS, kellega sõlmis aastase lepingu võimalusega mängida veel üks lisa-aasta. 

2021. aasta septembris sõlmis ta kolmeaastase lepingu Clujga. Hooajal 2021/22 tuli ta Cluga Rumeenia meistriks ning samal hooajal valiti Adjei-Boateng lisaks liiga sümboolsesse koosseisu.

## Saavutused
;Strømsgodset
*Tippeligaen: 2013
;KuPS
*Soome karikas: 2021
;CFR Cluj
*Liga I: 2021–22

## Viited
Atomu Tanaka

**Atomu Tanaka** (jaapani keeles 田中 亜土夢, *Tanaka Atomu*; sündinud 4. oktoobril 1987 Niigatas) on Jaapani jalgpallur, kes mängib poolkaitsjana Soome kõrgliiga Veikkausliiga klubis HJK.

Ta alustas klubikarjääri 2005. aastal kodulinna klubis Albirex Niigata. Ta mängis klubiga Jaapani kõrgliigas kokku kümme aastat. 2015. aastal liitus ta esimest korda HJK-ga. Ta tuli klubiga 2018. aastal Soome meistriks ning võitis 2015. aastal Soome liigakarika ja 2017. aastal Soome karika. Aastatel 2018–2019 mängis ta taas Jaapani kõrgliigas, seekord Cerezo Osaka ridades.

2020. aasta märtsis naasis ta HJK-sse.

Tanaka osales Jaapani kuni 20-aastaste koondisega 2007. aasta juunioride maailmameistrivõistlustel, kus lõi kolme mänguga ühe värava.

## Saavutused
;HJK
*Veikkausliiga: 2018
*Soome karikas: 2017
*Soome liigakarikas: 2015
;Cerezo Osaka
*Japanese Super Cup: 2018

## Viited
David Browne

**David Eric Browne** (sündinud 27. detsembril 1995 Port Moresbys) on Paapua Uus-Guinea jalgpallur, kes mängib poolkaitsja või ründajana Soome kõrgliiga Veikkausliiga klubis HJK ja Paapua Uus-Guinea jalgpallikoondises.

2012. aastal liitus ta Uus-Meremaa kõrgliiga klubiga Auckland City. Hooajal 2014–15 lõi ta Uus-Meremaa kõrgliigas 18 mänguga seitse väravat ja tuli samal hooajal klubiga riigi meistriks. Ta valiti sel hooajal klubi parimaks noormängijaks.

2015. aastal sõlmis ta lepingu Hollandi kõrgliiga klubiga PEC Zwolle. Ta sai sellega esimeseks Paapua Uus-Guinea jalgpalluriks, kes on Euroopas profilepingu sõlminud. Aastatel 2016–2018 kuulus ta Hollandi kõrgliiga klubi FC Groningeni ridadesse. Hollandi kõrgliigas ta kummagi klubi meeskonnas väljakule ei pääsenud, kuid ta mängis mõlema klubi reservmeeskonnas.

Aastatel 2018–2019 mängis ta taas Auckland Citys. 2020. aastal naasis ta Euroopasse, liitudes HJK-ga. 18. jaanuaril lõi ta sõprusmängus värava Läti klubi FK RFSi vastu ja nädal hiljem Soome karikamängus värava TPS-i vastu. 2020. aasta veebruaris sõlmis ta klubiga üheaastase lepingu.

Paapua Uus-Guinea jalgpallikoondises debüteeris Browne 2017. aastal.

## Viited
Roope Riski

**Roope Vilhelmi Riski** (sündinud 16. augustil 1991 Askaineni vallas) on Soome jalgpallur, kes mängib ründajana Soome kõrgliiga Veikkausliiga klubis HJK.

Ta alustas klubikarjääri Soome klubis Turun Palloseura.

Klubikarjääri jooksul on ta väljaspool Soomet mänginud Itaalia kõrgliiga klubis Cesena, Norra kõrgliiga klubides Hønefoss ja Haugesund, Saksamaa tugevuselt kolmanda liiga klubis Paderborn 07, Austria kõrgliiga klubis St. Pölten ning Kreeka esiliiga klubis PAE Chaniá

Aastatel 2015–2016 mängis ta Soome kõrgliiga klubis SJK Seinäjoki. 2015. aastal tuli ta klubiga Soome meistriks. 2016. aasta hooajal lõi Riski Soome kõrgliigas 17 väravat, millega oli liiga suurim väravakütt.

HJK-iga sõlmis ta lepingu 2019. aasta novembris. 2020. aastal tuli ta HJK-iga Soome meistriks. 2020. aasta hooajal oli Riski lisaks Soome kõrgliigas suurim väravakütt (16 väravat).

Debüüdi Soome jalgpallikoondises tegi Riski 19. jaanuaril 2015 sõprusmängus Rootsi vastu, lüües mängu ainsa värava.

Tema noorem vend Riku Riski on samuti jalgpallur.

## Saavutused
;SJK
*Veikkausliiga (1): 2015
;HJK
*Veikkausliiga (1): 2020

## Viited
Kapriis

"**Kapriis**" on Niki 2010. aastal ilmunud viies stuudioplaat. Plaat anti välja plaadifirma AM Records kaudu.

**Lugude nimekiri**

# Sind saatma jään
# Dam-di-dam
# Arno poeg
# Meeles veel
# Vaid raha eest
# Roolin
# Lihtsalt saatja
# Kuum ja külm
# Minna võid
# Sõbraks jäime
# Selle suve laul
# 12 kuud
# Arno poeg (Mad-Masterz Club Mix)
# Dam-di-dam (Mad-Masterz Club Mix)
# Sõbraks jäime (Mad-Masterz Club Mix)
Juuli 2020

**Juuli 2020**, kroonika.

2020. aasta juuli algas kolmapäeval ja lõppes 31 ööpäeva pärast reedel.

## [[1. juuli]]
*Saksamaa sai Euroopa Liidu Nõukogu eesistujariigiks.
*Venemaal toimunud referendumil kiitsid Venemaa kodanikud heaks põhiseadusmuudatused. Nende toel võib Vladimir Putin 2024. aasta presidendivalimistel uuesti kandideerida. Ametlikel andmetel toetas muudatusi 77,92 protsenti hääletanuist, osalusprotsent oli 65.
*Hiinas jõustus Hongkongi julgeolekuseadus, mis keelab Hiina võimude vastase tegevuse ning kriminaliseerib muud Hiina keskvõimu õõnestavaks peetavad teod Hongkongis.

## [[2. juuli]]
* Birmas Phakanti linna juures asuvas nefriidikaevanduses toimunud maalihkes hukkus üle 170 inimese.

## [[4. juuli]]
* Kyūshū saart Jaapanis tabanud üleujutustes hukkus üle 60 inimese.

## [[7. juuli]]
* Euroopa politseiagentuurid infiltreerusid väidetavasse kriminaalsesse vestlussüsteemi EncroChat, mis viis enam kui 800 inimese arreteerimiseni.
* Hiinas Anshunis sõitis buss veehoidlasse. Hukkus 21 inimest.

## [[10. juuli]]

* Singapuri üldvalimistel valiti Lee Hsien Loong tagasi peaministriks. Tema juhitud Rahvaaktsiooni Partei säilitas kvalifitseeritud häälteenamuse.
* Bulgaaria ja Horvaatia liitusid Euroopa vahetuskursimehhanismiga ERM2, astudes lähemale euro kasutusele võtmisele.

## [[15. juuli]]
* Turvavea tõttu õnnestus häkkeritel pääseda ligi mitmete tuntud inimeste Twitteri kontodele ja seal reklaamida seal *[[bitcoin]]*i.

## [[28. juuli]]
* Malaisia endine peaminister Najib Razak mõisteti võimu kuritarvitamises ja korruptsioonis 12 aastaks vangi.

## Viited
Tšaroiit

**Tšaroiit** on lilla värvusega haruldane silikaatide hulka kuuluv mineraal. Koostiselt on see K(Ca,Na)2Si4O10(OH,F)· H2O.

Mineraal avastati uraani leiupaiku otsides. Kuigi puhas tšaroiit radioelemente ei sisalda, siis võib selles esineda lisandeid, mis vahel on ka radioaktiivsed.

Mineraal on nimetatud Siberis asuva Tšara jõe järgi.

## Leidumine
Tšaroiit avastati 1950. aastatel, kuid kirjeldati 1978. aastal.

Mineraali ainuke leiukoht on Jakutski lähedal Muruni mägedes umbes 10 km2 suurusel alal Aldani mägismaal Sahha Vabariigis Siberis Venemaal. Kivimikiht on peaaegu monomineraalne, koosnedes 90% ulatuses tšaroiidist. Arvatakse, et tšaroiit on tekkinud maakoores lubjakivi ja magma kokkupuutel toimunud keemiliste ja mineraalsete muutuste tulemusel. Mineraali peamised koostisosad on kaaliumi, naatriumi, kaltsiumi, baariumi ja strontsiumi oksiidid, kivi sirelilillat värvust seostatakse mangaani lisandiga.

## Omadused
Kivimi värvus võib olla lavendliõite värvi heledast lillast kuni tumevioletseni, vahetevahel sinakasvioletne, enamasti läbipaistmatu. Kivim on pärlja läikega, kergelt helkiv, kiuline, UV-valguses nõrgalt fluorestseeruv.

Ehtekivina on tšaroiiti kasutatud alates 20. sajandi keskpaigast.

## Viited

## Välislingid

* Tšaroiit mineraalide andmebaasis mindat.org
* Tšaroiit mineraalide andmebaasis webmineral.com
* Tšaroiit mineraalide andmebaasis Mineralienatlas - Fossilienatlas
* Tšaroiit eestikeelses mineraalide andmebaasis kivid.info.ee
* "Imekivi tšaroiiti leidub maailmas vaid ühes kohas" ERR Novaator, 27. juuli 2017
Evald Uustalu

**Evald Uustalu** (19. jaanuar 1912 Tallinn – 10. märts 1982 Lund, Rootsi) oli ajaloolane, diplomaat ja soomepoiss.

1930. aastal lõpetas ta Jakob Westholmi Gümnaasiumi, aastatel 1930–1931 teenis pioneerpataljonis. 1931. aastal astus Tartu Ülikooli filosoofiateaduskonda ajalugu õppima, mille lõpetas 1936. aastal. Akadeemiliselt kuulus Evald Uustalu EÜS Põhjalasse. 

1935. aastal asus praktikandina tööle välisministeeriumis, 1936. aasta detsembris kinnitati ta atašeeks ning järgmise aasta veebruaris saadeti tööle Berliini saatkonda. 1939. aasta maist oli Evald Uustalu välisministeeriumis poliitilise osakonna II sekretäri kohusetäitja. 

Kuna Nõukogude okupatsioonivõim likvideeris septembris 1940 välisministeeriumi ja töötajad vabastati, siis asus Evald Uustalu esialgu tööle Ajaloomuuseumi, seejärel Tartusse Kirjandusmuuseumi sekretärina. 

1941. aasta suvel osales ta vabatahtlikuna Eesti vabastamislahingutes Pärnust Tallinnani. Saksa okupatsiooni ajal töötas Evald Uustalu Omavalitsuse Haridusdirektooriumi muinsuskaitseinspektorina, kuni läks 1943. aasta aprillis salaja Soome, kus astus 1. maist vabatahtlikuna armeesse. Ta saadeti 47. jalaväerügemendi III ehk Vallila pataljoni koosseisus Rajajoel rindele, seejärel osales ta ohvitseride kursusel, mille lõpetas vänrikkina (lipnikuna). Teenis 200. jalaväerügemendis kuni 18. septembrini 1944, seejärel läks Rootsi, kus leidis esialgu tööd riigiarhiivis assistendina. 

Aastatel 1946–1977 oli ta firma Esselte AB maakaartide osakonna arhivaar, kuid vahepeal, aastatel 1952–1954, elas New Yorgis, kus õppis Columbia ülikoolis ühe semestri raamatukogundust. Rootsi tagasi pöördunud, oli ta ajalehe Teataja ja ajakirja Mana toimetuses ning tegutses 1975–1980 Balti Humanistliku Ühingu sekretärina. 1981. aasta 1. juunist kutsuti Evald Uustalu Eesti New Yorgi peakonsulaati konsuliks, kuid pidi peagi tervislikel põhjustel Rootsi tagasi pöörduma.

Evald Uustalu tegutses Eesti Rahvusnõukogus, Eesti Rahvusfondis, Eesti Demokraatlikus Unioonis, Eesti Skauttöö Keskuses ja Eesti Teaduslikus Seltsis Rootsis. 

Ta oli mitu korda EÜS Põhjala Rootsi Koondise esimees ja juhatuse liige ning paguluses elavate seltsi liikmete elulooraamatu „EÜS Põhjala matrikkel 1944–1977” (Stockholm 1978) üks toimetajaid. Evald Uustalu on mitme paguluses ilmunud raamatu autor, koostaja või toimetaja, samuti on ta avaldanud artikleid pagulasajakirjanduses.

Soomepoisid Evald Uustalu ja Rein Moora koostasid põhjaliku ajalooraamatu „Soomepoisid: ülevaade Eesti vabatahtlike liikumisest ning sõjateest Soomes ja kodumaal Teise maailmasõja päevil” (Toronto, 1973).
Choszczno

**Choszczno** (saksa *Arnswalde*) on linn Poolas Lääne-Pomorze vojevoodkonnas, Choszczno maakonna ja Choszczno valla halduskeskus. Choszczno asub Kluki järve ääres, Szczecinist umbes 66 km idakagus.

Choszczno sai linnaõigused enne 1289. aastat, tõenäoliselt 1284. aastal. Kuni 1945. aastani oli linn Saksamaa koosseisus.

## Viited